ΣΧΕΔΙΟ ΥΠΟΒΟΛΗΣ ΕΡΕΥΝΗΤΙΚΗΣ ΕΡΓΑΣΙΑΣ

Σχ. Έτος: 2013-2014

Σχολική Μονάδα: 9ο Λύκειο Καρδαμιτσίων Β Τάξη-Β 4μηνο

Ο τίτλος της ερευνητικής εργασίας

**« έμπνευση και δημιουργικότητα»**

ΠΑΙΔΑΓΩΓΙΚΗ ΔΙΑΔΙΚΑΣΙΑ

Α. Σκοπός έρευνας και ερευνητικά ερωτήματα

Σκοπός της έρευνάς μας είναι με ενδοσκόπηση αλλά και πληροφόρηση ( π.χ. πυραμίδα του Maslow), να βρούμε: τι μας ενεργοποιεί τη φαντασία, τι μας παρακινεί να κάνουμε αλλαγές καταστάσεων που μας ενοχλούν ή μας δυσκολεύουν την καθημερινότητα, τι μας δυναμιτίζει να δημιουργήσουμε για μας ή και τους άλλους νέα πράγματα (υλικά και άυλα).

ΕΡΕΥΝΗΤΙΚΑ ΕΡΩΤΗΜΑΤΑ

1. Γιατί η ήδη υπάρχουσα πραγματικότητα σε κάθε πεδίο ( φυσική, επιστημονική, τεχνολογική, πολιτισμική), εισπράττεται διαφορετικά απ’ τον καθένα μας; Γιατί το ίδιο πιάτο φαγητό, το ίδιο αυτοκίνητο, το ίδιο τοπίο, το ίδιο λογοτεχνικό έργο είναι αρεστά σε τόσες διαβαθμίσεις( π.χ. σε %) για 100, 1000, 1.000.000 ανθρώπους; Αυτή η διαφορετικότητα προσληψιμότητας μήπως είναι και το έναυσμα για παρεμβάσεις; Δικές μας παρεμβάσεις;
2. Έχει η δημιουργικότητα, άρα συχνά και η καινοτομία, σχέση με την ηλικία του δημιουργού;
3. Υπάρχουν παιδαγωγικές στρατηγικές( από γονείς, δασκάλους) για παραγωγή νέων ιδεών; ή αντίθετα κάποιες παιδαγωγικές τακτικές καταπνίγουν μια « εν τη γενέσει» δημιουργική προσωπικότητα;
4. Τι ρόλο παίζει η ενθάρρυνση ή η αποθάρρυνση α) των γονέων β) των παιδαγωγών γ) των προϊσταμένων στους εργασιακούς χώρους , ως παράγοντας δημιουργικότητας των νέων;

Β. ΣΥΝΟΠΤΙΚΗ ΑΙΤΙΟΛΟΓΗΣΗ ΤΟΥ ΘΕΜΑΤΟΣ- ΚΡΙΤΗΡΙΑ ΕΠΙΛΟΓΗΣ

Το θέμα σχετίζεται με όλα τα διδασκόμενα μαθήματα, με την έννοια ότι η έρευνα πάνω σε αυτό, θα κάνει τους μαθητές να δουν με μια άλλη κριτική ματιά το κάθε μάθημα. Θα προβληματιστούν. Τι τους ευχαριστεί; τι τους απωθεί; Τι τους αφήνει αδιάφορους;

Ο κάθε μαθητής θα αναρωτηθεί: Υπάρχουν μαθησιακά αντικείμενα στο σχολείο που με κάνουν δημιουργικό; Που με εμπνέουν για ένα δικό μου γέννημα τώρα ή στο μέλλον; Το σχολείο με κινητοποιεί; Μου δίνει ευκαιρίες να βελτιώνομαι και να οικοδομώ για το μέλλον μου;

ΚΡΙΤΗΡΙΑ ΕΠΙΛΟΓΗΣ ΤΟΥ ΘΕΜΑΤΟΣ

α) Το βιβλίο « η καταγωγή της έμπνευσης» του ΑΛΜΠΕΡΤΟ ΟΛΙΒΕΡΙΟ

β) Η επιθυμία δύο ομάδων παιδιών για θέμα PROJECT σχετικό με την ψυχολογία.( ο Maslow με την ιεράρχηση των αναγκών, θεώρησα ότι αποτελεί ένα πολύ καλό επιστημονικό υπόβαθρο για τη συμπεριφορά μας και προπαντός για τη δημιουργικότητά μας, αφού όλες οι ανάγκες- σε οποιαδήποτε βαθμίδα της πυραμίδας- αποτελούν κίνητρα

γ) Κάποια από τα παιδιά συμμετέχοντες, επέδειξαν ενδιαφέρον για δικά τους τεχνήματα (ως προϊόντα έμπνευσης, φαντασίας, δημιουργικότητας π.χ. κατασκευές, τραγούδια, ποιήματα)

ΣΥΣΧΕΤΙΣΗ ΜΕ ΔΙΔΑΣΚΟΜΕΝΑ ΜΑΘΗΜΑΤΑ

Το PROJECT σχετίζεται με όλα τα διδασκόμενα μαθήματα.

ΑΝΑΜΕΝΟΜΕΝΑ ΜΑΘΗΣΙΑΚΑ ΟΦΕΛΗ

Α. Η συσχέτιση αιτίου και αποτελέσματος σε πολλά πεδία με παραδείγματα ( από τη βιβλιογραφία του PROJECT) ανθρώπων, που έκαναν εφευρέσεις, ανακαλύψεις και γενικά σπουδαία και χρήσιμα για τους ίδιους αλλά και για την ανθρωπότητα πράγματα.

Β. Η διαπίστωση πως η πίστη στον εαυτό μας, η επιμονή και η εργατικότητα είναι προαπαιτούμενα για την επίτευξη μεγάλων έργων.

Γ. Η συνειδητοποίηση πως η ομαδική εργασία στηρίζει και την ατομική προσπάθεια βοηθώντας και επιβραβεύοντας το κάθε μέλος.

Δ. Η αναδίπλωση στο « εγώ» μας, στον εσωτερικό εαυτό μας για εξαγωγή των θέλω που πιθανόν καλύφθηκαν από τα πρέπει.

Ε. Η διαπίστωση πως η έμπνευση, ως προαπαιτούμενο της δημιουργικότητας και της καινοτομίας, θέλει ελευθερία ή μεθοδευμένη παιδαγωγική στήριξη για να ευδοκιμήσει. Συχνά οι πολλές δεσμεύσεις και τα πρέπει καταπνίγουν την έμπνευση.

Γ. ΕΝΔΕΙΚΤΙΚΗ ΠΕΡΙΓΡΑΦΗ ΜΕΘΟΔΟΥ ΠΟΥ ΘΑ ΑΚΟΛΟΥΘΗΘΕΙ

ΠΗΓΕΣ ΑΝΑΖΗΤΗΣΗΣ ΔΕΔΟΜΕΝΩΝ

Α. Αναλυτική μέθοδος: α) Συλλογή πληροφοριών από τα βιβλία: « η καταγωγή της έμπνευσης» του Αλμπέρτο Ολιβέριο, β) Σχολικός Επαγγελματικός Προσανατολισμός ( Γ Γυμνασίου), γ) Αρχές Οργάνωσης και Διοίκησης Επιχειρήσεων και Υπηρεσιών (Γ Τεχνολογική κατεύθυνση)

Β. Αφαιρετική και συνθετική μέθοδος : Για τον εστιασμό που απαιτεί το θέμα μας

Γ. Βιωματική μέθοδος: τεχνήματα που επέλεξαν και δεσμεύτηκαν να παρουσιάσουν τα παιδιά στο τέλος του PROJECT.

ΠΗΓΕΣ ΑΝΑΖΗΤΗΣΗΣ ΔΕΔΟΜΕΝΩΝ

Η παραπάνω βιβλιογραφία, και προπαντός η φαντασία, η έμπνευση και η όρεξη για καινούργια πράγματα.

Δ. ΑΝΑΜΕΝΟΜΕΝΑ ΑΠΟΤΕΛΕΣΜΑΤΑ

α) Η δημιουργία τεχνημάτων που τα ίδια τα παιδιά επέλεξαν να κάνουν και μάλιστα με την παρότρυνση του σχολείου, θα «γλυκάνει», τη σχέση παιδιών- σχολείου.

β) Το PROJECT είναι ένα μοντέρνο μάθημα που δίνει πρωτοβουλίες και ελευθερίες. Ευχαριστεί τα παιδιά. Καθώς είναι και απαλλαγμένο από γραπτές εξετάσεις και συνεχείς ελέγχους επίδοσης θα λειτουργήσει αγχολυτικά.

γ) Θα δώσουν αξία στα βιβλία που διδάσκονται , καθώς βλέπουν ότι σε αυτά περιέχονται και αναλύονται σύγχρονα θέματα, με τον ίδιο σχεδόν τρόπο που καταπιάνονται με αυτά ( τα θέματα), επιφανείς πανεπιστημιακοί.

δ) Η συνεργασία, και το ομαδικό πνεύμα για τον κοινό στόχο( μέσα από την ομαδική δουλειά), θα αναπτυχθούν συσφίγγοντας περαιτέρω τις σχέσεις τους.

ΠΟΡΟΙ- ΥΛΙΚΑ- ΕΞΟΠΛΙΣΜΟΣ

Βιβλία

Ξύλα, πανιά, πλαστικά, μουσικά όργανα: για τα τεχνήματα

ΣΤ. ΕΝΔΕΙΚΤΙΚΗ ΒΙΒΛΙΟΓΡΑΦΙΑ

«Η καταγωγή της έμπνευσης» του Αλμπέρτο Ολιβέριο.

Σχολικός Επαγγελματικός Προσανατολισμός της Γ τάξης Γυμνασίου.

Αρχές Οργάνωσης και Διοίκησης Επιχειρήσεων και Υπηρεσιών της Γ Τεχνολογικής κατεύθυνσης.